
PRIFYSGOL METROPOLITAN CAERDYDD 
ARHOLWYR ALLANOL
 
1 	Cyflwyniad

1.1  Mae gwaith arholwyr allanol yn elfen allweddol o broses y Brifysgol o wella ansawdd a chynnal safonau academaidd. 
 
Maent yn rhoi barn wrthrychol am weithrediad y rhaglenni y maent yn gysylltiedig â nhw, ac yn sicrhau bod modd cymharu’r rhaglenni â safonau rhaglenni a gynigir mewn sefydliadau eraill y maent yn gwybod amdanynt. 
 
1.2   Mae’r papur hwn yn amlinellu’r weithdrefn ar gyfer penodi arholwyr allanol, y meini prawf ar gyfer eu dewis, a’u dyletswyddau. 
 
Enwebu a Chymeradwyo Arholwr Allanol 
 
2.1   Rhaid i bob rhaglen yn y Brifysgol fod ag arholwr allanol neu dîm o arholwyr allanol wedi’i benodi ar ei chyfer. Bydd arbenigedd cyfunol y tîm yn sicrhau bod modd goruchwylio’r rhaglen yn ei chyfanrwydd, gyda phwyslais penodol ar yr agweddau sy’n cyfrannu at y dyfarniad. 
 
2.2   Gall cylch gwaith arholwr allanol gynnwys unrhyw gyrsiau byr sy’n dwyn credydau sy’n gysylltiedig â’r brif raglen. 
 
2.3   Rhaid i’r arholwr allanol/tîm o arholwyr allanol gydymffurfio â gofynion y Brifysgol a/neu gorff dyfarnu arall a/neu gorff achredu sy’n gysylltiedig â’r rhaglen. 
 
2.4   Ar gyfer rhaglenni’r Brifysgol, bydd yr arholwyr yn cynnwys unigolion sydd ag arbenigedd pwnc ym mhob prif elfen o’r rhaglen. Mewn achosion lle mae mwy nag un arholwr allanol yn gysylltiedig â rhaglen, gellir dynodi un o’r arholwyr allanol fel y prif arholwr allanol. 
 
2.5   Bydd y sail resymegol ar gyfer cyfansoddiad y tîm o arholwyr allanol yn destun cymeradwyaeth yn y digwyddiad cychwynnol i ddilysu’r rhaglen. 
 
2.6   Dylid ceisio cymeradwyaeth y tîm o arholwyr allanol ar gyfer newidiadau a gynigir i’r rhaglen drwy’r gweithdrefnau addasu neu adolygu. 
 
2.7   Panel Enwebu Arholwyr y Brifysgol sy’n cymeradwyo arholwyr allanol. Y Pwyllgor Ansawdd a Safonau Academaidd sy’n gyfrifol am hyn ar ran y Bwrdd Academaidd. Rhaid defnyddio ffurflen ar-lein ar gyfer enwebiadau a rhaid sicrhau cymeradwyaeth Dirprwy Ddeon Dysgu ac Addysgu’r Ysgol sy’n cynnig y rhaglen cyn ei chyflwyno i’r Gyfarwyddiaeth Gwella Ansawdd i’w throsglwyddo i’r Panel, ac yna 
        i’r Pwyllgor Ansawdd a Safonau Academaidd. 
 
2.8   Er mwyn sicrhau bod penodiadau arholwyr allanol yn dechrau ym mis Medi/Hydref, fel arfer dylai’r Pwyllgor Ansawdd a Safonau Academaidd gymeradwyo enwebiadau yn ei gyfarfod yn yr haf fan bellaf. 
 
2.9  Bydd arholwyr allanol sy’n gysylltiedig â rhaglenni’r Brifysgol yn gwasanaethu am bedair blynedd fel arfer. O dan amgylchiadau eithriadol, gellir cymeradwyo estyn y cyfnod hwn i bum mlynedd cyn belled â bod modd cyfiawnhau hynny. Mae Deoniaid Ysgolion yn gwneud pob cais am estyniad i’r Panel Enwebu Arholwyr. 
 
2.10 Yn unrhyw un o’r sefyllfaoedd uchod, nid yw’n dderbyniol fel arfer i arholwr allanol gael ei ailbenodi i’r un rhaglen neu raglen gysylltiedig. Yr unig eithriadau i hyn a fydd yn cael eu hystyried yw pan fydd nifer y darpar arholwyr allanol wedi’i gyfyngu gan natur arbenigol y rhaglen. O dan yr amgylchiadau hyn, unwaith yn unig y bydd modd ailbenodi arholwr allanol, ac ni fydd modd gwneud hynny cyn cyfnod o bum mlynedd ar ôl diwedd y cyfnod blaenorol o wasanaeth. 
 
2.11 Fel arfer, nid yw arholwyr allanol yn cael eu penodi i fwy na dwy rôl fel arholwr allanol ar gyfer rhaglenni/modiwlau a addysgir ar unrhyw adeg. 
 
Meini prawf ar gyfer dewis a chymeradwyo Arholwyr Allanol 
 
3.1 Wrth ddewis arholwyr allanol i’w henwebu, ac wrth gymeradwyo arholwyr allanol, rhaid ystyried tystiolaeth o’r canlynol:- 
 
(i) gwybodaeth a dealltwriaeth o bwyntiau cyfeirio y cytunwyd arnynt gan sector y DU ar gyfer cynnal safonau academaidd a sicrhau a gwella ansawdd; 
 
(ii) cymhwysedd a phrofiad yr enwebai yng nghyd-destun y rhaglen neu ran o’r rhaglen neu’r grŵp o raglenni y bydd yn ymwneud â nhw; 
 
(iii) cymwysterau academaidd a/neu broffesiynol perthnasol hyd at lefel y cymhwyster sy’n cael ei archwilio’n allanol o leiaf, a/neu brofiad helaeth fel ymarferydd lle bo hynny’n briodol; 

(iv) cymhwysedd a phrofiad yn ymwneud â dylunio a gweithredu amrywiaeth o dasgau asesu sy’n berthnasol i’r pwnc a gweithredu gweithdrefnau asesu; 

(v) swydd bresennol yr enwebai a’i pherthnasedd i’r rhaglen; 
 
(vi) profiad yr enwebai o gyflawni dyletswyddau perthnasol fel arholwr allanol ar hyn o bryd neu yn y gorffennol yn y Brifysgol neu yn rhywle arall, neu brofiad o gyflawni dyletswyddau tebyg i ddyletswyddau arholwr allanol; 
 
(vii) enw da, hygrededd ac ehangder profiad digonol yn y ddisgyblaeth er mwyn gallu ennyn parch cymheiriaid academaidd a, lle bo hynny’n briodol, cymheiriaid proffesiynol; 
 
(viii) cynefindra â’r safon sy’n ddisgwyliedig gan fyfyrwyr er mwyn ennill y dyfarniad sydd i’w asesu; 
 
(ix) y berthynas rhwng dyletswyddau arfaethedig yr enwebai, ei gymwysterau/profiad/profiad fel arholwr, a rôl aelodau eraill y tîm o arholwyr allanol. (Nid yw’n dderbyniol fel arfer i benodi arholwr allanol nad yw wedi cael profiad blaenorol fel arholwr allanol ac eithrio mewn amgylchiadau lle bydd yn gweithio mewn tîm profiadol neu’n cael rhyw fath o arweiniad arall); 
 
(x) y gweithgareddau ymchwil, ysgolheigaidd a phroffesiynol y mae’r enwebai yn ymwneud â nhw neu wedi ymwneud â nhw; 
 
(xi) rhuglder yn y Saesneg, a phan fydd rhaglenni yn cael eu cyflwyno a’u hasesu mewn ieithoedd heblaw am y Saesneg, rhuglder yn yr iaith/ieithoedd perthnasol (oni bai bod trefniadau diogel eraill ar waith i sicrhau bod arholwyr allanol yn cael y wybodaeth sydd ei hangen arnynt i wneud penderfyniad); 
 
(xii) bodloni meini prawf perthnasol sydd wedi’u gosod gan gyrff proffesiynol, statudol neu reoleiddio; 
 
Noder: nid yw’r ffaith bod y Corff Proffesiynol neu’r sefydliad yn penodi ei Arholwr/Aseswr Allanol annibynnol ei hun yn dileu’r gofyniad i benodi Arholwr Allanol ar gyfer y rhaglen fel y’i pennir yn yr adran hon o’r Llawlyfr Academaidd. 

(xiii) ymwybyddiaeth o ddatblygiadau cyfredol wrth gynllunio a chyflwyno cwricwla perthnasol; 
 
(xiv) cymhwysedd a phrofiad yn ymwneud â gwella profiad dysgu myfyrwyr; 
 
(xv) unrhyw ffactorau eraill a allai fod yn berthnasol i’r enwebiad o safbwynt academaidd, proffesiynol, ac arholi; er enghraifft, os yw’r rhaglen yn cael ei chyflwyno ar y cyd, dylai’r broses o ddewis a chymeradwyo arholwr allanol ystyried unrhyw faterion cysylltiedig. 
 
Noder: yn ddelfrydol, dylid penodi’r un person fel Arholwr Allanol ar gyfer rhaglenni freiniol a rhaglen gyfatebol y Brifysgol. 
 
Gwrthdaro Buddiannau
 
Ni fydd y Brifysgol yn penodi unrhyw berson yn y categorïau neu’r amgylchiadau canlynol yn arholwr allanol: 
 
(i) aelod o gorff llywodraethu neu bwyllgor y Brifysgol neu un o’i phartneriaid cydweithredol, neu weithiwr cyflogedig cyfredol y Brifysgol neu un o’i phartneriaid cydweithredol; 
 
(ii) unrhyw un sydd â pherthynas broffesiynol, gytundebol neu bersonol agos ag aelod o staff neu fyfyriwr sy’n ymwneud â’r rhaglen astudio; 
 
(iii) unrhyw un y mae’n ofynnol iddo asesu cydweithwyr sy’n cael eu recriwtio fel myfyrwyr i’r rhaglen astudio; 
 
(iv) unrhyw un sydd mewn sefyllfa i gael dylanwad sylweddol ar ddyfodol myfyrwyr ar y rhaglen astudio, neu sy’n gwybod y bydd mewn sefyllfa o’r fath yn y dyfodol; 
 
(v) unrhyw un sydd wedi gwneud cyfraniad sylweddol at weithgareddau ymchwil cydweithredol o sylwedd yn ddiweddar neu ar hyn o bryd gydag aelod o staff sydd â chysylltiad agos â chyflwyno, rheoli neu asesu’r rhaglen neu’r modiwlau dan sylw; 
 
(vi) cyn-aelodau staff neu gyn-fyfyrwyr y Brifysgol, oni bai bod cyfnod o bum mlynedd wedi mynd heibio a bod pob un o’r myfyrwyr a addysgwyd gan neu gyda’r arholwr allanol wedi cwblhau eu rhaglenni; 
 
(vii) trefniant cilyddol yn ymwneud â rhaglenni tebyg mewn 
sefydliad arall; 
 
(viii) arholwr allanol yn cael ei olynu gan gydweithiwr o’r un sefydliad oni bai bod nifer y darpar arholwyr wedi’i gyfyngu oherwydd natur arbenigol y rhaglen/maes pwnc; 
 
(ix) penodi mwy nag un arholwr allanol o’r un adran yn yr un sefydliad. 
 
3.3 Bydd y ffactorau ychwanegol canlynol yn cael eu hystyried hefyd:- 
 
(i) cysylltiadau presennol neu flaenorol rhwng yr enwebai a’r rhaglen neu’r Brifysgol. Dylid archwilio unrhyw gysylltiadau o’r fath a allai effeithio ar wrthrychedd y darpar arholwr allanol. Os nad oes modd osgoi penodi arholwr allanol sydd â chysylltiadau presennol neu flaenorol â’r rhaglen, ei myfyrwyr neu ei staff, rhaid pwyso a mesur manteision y penodiad a’i sail resymegol yn erbyn unrhyw risg na fydd yr unigolyn yn gallu darparu safbwynt cwbl annibynnol. Gofynnir i’r arholwr roi sicrwydd y bydd yn datgan, yn ôl yr angen, natur unrhyw fuddiant mewn perthynas â materion a godwyd wrth gyflawni ei holl ddyletswyddau arholi allanol i’r Brifysgol (adroddiadau arholwr allanol, cyfarfodydd y Bwrdd Arholi, ac ati) fel y rhoddir ystyriaeth i’r cyfryw fuddiant. 
 
(ii) materion a allai atal yr enwebai rhag cyflawni ei ddyletswyddau fel arholwr allanol, megis pellter teithio gormodol a gormod o ymrwymiadau presennol fel arholwr/ymrwymiadau eraill; 
 
(iii) argaeledd arbenigedd perthnasol mewn disgyblaethau penodol, a allai olygu bod llai o enwebeion addas ar gael; 
 
(iv) materion sy’n ymwneud â diffygion ymddangosiadol enwebeion a, phe bai penodiad yn cael ei wneud, y camau y gellir eu cymryd i’w goresgyn; 
 
(v) pan fydd rhaglen wedi’i hachredu gan gorff neu sefydliad proffesiynol, unrhyw faterion sy’n ymwneud â gofynion y corff/sefydliad hwnnw. 
 
3.4 Eithriadau ac Achosion Arbennig 
 
(i) Os oes achos dilys dros wneud penodiad nad yw’n bodloni’r holl feini prawf, er enghraifft, penodi rhywun o fyd busnes, diwydiant neu’r proffesiynau, rhaid i’r sail resymegol sy’n cynnwys cynigion ar gyfer darparu hyfforddiant a chymorth priodol gael ei chymeradwyo gan y Panel Enwebu Arholwyr. 
 
(ii) Os nad oes gan enwebai unrhyw brofiad blaenorol fel arholwr allanol, fe’i penodir fel arfer gan dîm o arholwyr allanol a/neu ar sail cytundeb y bydd arholwr allanol mwy profiadol yn gweithredu fel mentor. Os nad yw trefniadau o’r fath yn ymarferol, rhaid cefnogi’r penodiad trwy asesu ac yna darparu ar gyfer anghenion gwybodaeth a datblygu ychwanegol yr arholwr allanol newydd, gan gynnwys proses fentora gan arholwr allanol profiadol mewn maes gwahanol.
 
Tâl Arholwyr Allanol 
 
4.1 Mae’r Brifysgol yn adolygu graddfeydd taliadau ar gyfer arholwyr allanol bob blwyddyn. 
 
4.2   Bydd y Gyfarwyddiaeth Gwella Ansawdd yn hysbysu arholwyr allanol am y trefniadau ar gyfer talu ffioedd a threuliau. 
 
Dyletswyddau Arholwyr Allanol 
 
5.1   Mae’r adran hon yn nodi dyletswyddau penodol arholwyr allanol fel y’u pennir gan y Brifysgol. Fel cyflwyniad, mae’r canllawiau canlynol wedi’u cynnwys fel arfer da cydnabyddedig ac maent yn berthnasol yn gyffredinol. Fodd bynnag, mae’n bosibl y bydd gofynion ychwanegol penodol yn berthnasol i rai rhaglenni (e.e. ymarfer addysgu HCA) ac y byddant yn pennu dyletswyddau eraill. 
 
(a) Rôl arholwr/arholwyr allanol yw sicrhau bod cyfiawnder yn cael ei wneud i bob myfyriwr unigol a bod safon y dyfarniad yn debyg i safon dyfarniadau mewn sefydliadau eraill, a lle bo hynny’n berthnasol, bod y dyfarniad yn bodloni gofynion cyrff proffesiynol a statudol cysylltiedig. 
 
(b) Disgwylir i’r arholwr allanol wneud y canlynol: 
 
(i)   llunio barn ddiduedd ar sail y gwaith a gyflwynwyd i’w asesu, heb gael ei ddylanwadu gan gysylltiad blaenorol â’r rhaglen, y staff, nac unrhyw un o’r myfyrwyr; 
(ii)   cymharu perfformiad myfyrwyr â pherfformiad eu cymheiriaid ar raglenni addysg uwch tebyg mewn sefydliadau eraill; hefyd, mae gan bob arholwr allanol hawl i gyfarfod â myfyrwyr, fel y cytunwyd â chyfarwyddwr y rhaglen a’r arholwyr mewnol; 

(iii)  cymeradwyo ffurf a chynnwys papurau arholi arfaethedig, gwaith rhaglen ac asesiadau eraill sy’n cyfrif tuag at y dyfarniad er mwyn sicrhau y bydd yr holl fyfyrwyr yn cael eu hasesu’n deg mewn perthynas â maes llafur a rheoliadau’r rhaglen ac yn y fath fodd fel y bydd yr arholwr/arholwyr allanol yn gallu penderfynu a ydynt wedi bodloni deilliannau dysgu’r rhaglen a’r safon ofynnol; 
 
(iv) ymateb pan ymgynghorir ag ef ynghylch unrhyw newidiadau arfaethedig i’r rheoliadau asesu atodol, a fydd yn effeithio’n uniongyrchol ar fyfyrwyr sy’n astudio’r rhaglen ar hyn o bryd; 
 
(v) mynychu cyfarfodydd y Bwrdd Arholi a gallu gweld gwaith sydd wedi’i asesu (gan gynnwys, er enghraifft, adroddiadau ar leoliadau gwaith ac ati); 
 
(vi) gweld sampl o waith sy’n adlewyrchu’r ystod lawn o gyflawniadau myfyrwyr (h.y. samplau o waith sydd wedi methu a gwaith o bob band dosbarth, ar lefel israddedig ac ôl-raddedig) a’r ystod lawn o farcwyr, er mwyn sicrhau bod safle pob myfyriwr yn deg mewn perthynas â gweddill y garfan; bydd cyfarwyddwr y rhaglen a’r arholwr allanol yn cytuno ar hyd a lled samplu o’r fath a’r dull ar gyfer ei benderfynu, ac mae gan yr arholwr allanol hawl i weld yr holl waith; 
 
(vii) arfer, pan fo’n briodol, yr hawl i argymell addasu’r marciau a ddyfarnwyd gan yr arholwyr mewnol i’r Bwrdd Arholi (ond nid marciau myfyrwyr unigol fel arfer), lle bo hynny’n briodol; 
 
(viii) arfer, pan fo’n briodol, yr hawl i gynnal arholiadau viva voce mewn fformat y cytunwyd arno, ar gyfer ymgeiswyr a ddetholir ar y cyd ac mewn cytundeb â’r rhaglen; 
 
(ix) sicrhau bod yr asesiadau’n cael eu cynnal yn unol â’r rheoliadau ar gyfer y rhaglen astudio; 

(x) mynychu cyfarfod y Bwrdd Arholi lle gwneir penderfyniadau ar argymhellion ar gyfer dyfarniadau, a sicrhau bod y broses o wneud yr argymhellion hyn yn cyd-fynd â gofynion y Brifysgol ac arferion cyffredin addysg uwch. Bydd yr Arholwr Allanol yn llofnodi’r daflen ganlyniadau i ddangos ei fod yn cymeradwyo’r dyfarniadau, sy’n cyfyngu ar unrhyw ystyriaethau pellach o ddyfarniadau oni bai bod unrhyw ddiwygiadau dilynol yn cael eu cymeradwyo gan yr arholwr allanol, a bod prosesau wedi’u cwblhau yn unol â chonfensiynau’r Brifysgol. 
Os nad yw arholwr allanol yn fodlon cymeradwyo’r daflen ganlyniadau ar sail yr uchod, ac os yw’r Bwrdd Arholi a’i Gadeirydd yn gwneud argymhellion ar ddyfarniadau sy’n groes i’r safbwynt hwn (ar ôl ystyried safbwynt yr arholwr allanol yn llawn), yna bydd y Cadeirydd yn darparu adroddiad ysgrifenedig llawn ar unwaith i’w ystyried gan yr Is-Ganghellor. Bydd yr Is-Ganghellor yn cymryd unrhyw gamau sydd eu hangen i ddatrys y sefyllfa yn unol ag amserlen nad yw’n effeithio ar gyflwyno dyfarniadau i fyfyrwyr yn brydlon. 
 
Bydd presenoldeb mewn Byrddau Arholi ac eithrio’r Bwrdd terfynol (e.e. dilyniant) yn digwydd yn ôl disgresiwn yr arholwr a’r Ysgol, a byddant yn trafod y mater hwn. 
 
Os nad yw arholwr allanol (mewn amgylchiadau eithriadol) yn gallu mynychu cyfarfod lle mae angen ffurfiol am ei bresenoldeb, rhaid sicrhau bod modd ymgynghori ag ef dros y ffôn neu drwy ddull arall. Os yw’r arholwr allanol yn sâl neu wedi cael damwain, bydd angen cysylltu’n syth â Chadeirydd y Bwrdd Arholi ac anfon yr holl ddogfennau gofynnol i gwblhau busnes y cyfarfod yn briodol, yn unol â chyfarwyddiadau’r Cadeirydd. 
 
Bydd presenoldeb Arholwr Allanol mewn cyfarfod Bwrdd Arholi a gynhelir gan sefydliad partner dramor yn cael ei benderfynu rhwng y Swyddfa Bartneriaeth a’r Tiwtor Cyswllt/Cymedrolwr penodedig mewn ymgynghoriad â chydweithwyr perthnasol ac yn unol â’r meini prawf sylfaenol a nodir isod. Dylai’r ystyriaethau perthnasol gynnwys ymgysylltiad y partner â phrosesau Sicrhau Ansawdd a rheoliadau Prifysgol Metropolitan Caerdydd, Adroddiadau Arholwyr Allanol blaenorol ac ymatebion iddynt, maint ac ymarferoldeb cludo/lanlwytho samplau, a nifer y modiwlau sy’n cael eu samplu. Bydd penderfyniadau o’r fath yn cael eu gwneud cyn dechrau’r sesiwn academaidd yn ystod cyfarfodydd y Grŵp Partneriaeth. 
 
Mae’r meini prawf canlynol yn amlinellu’r gofynion presenoldeb sylfaenol ar gyfer Arholwyr Allanol mewn Byrddau Arholi a gynhelir gan sefydliadau partner dramor (yn amodol ar ganllawiau FCO) 
 
· Gyda chytundeb y Brifysgol, gall Arholwyr Allanol fynychu Bwrdd Arholi’r partner sefydliad yn ystod y flwyddyn gyntaf ar ôl cael eu penodi

· Ar gyfer partneriaethau Cydweithredol newydd, gall Arholwyr Allanol fynychu cyfarfod Bwrdd Arholi cyntaf y partner sy’n ystyried gwaith sy’n cyfrif tuag at ddosbarthiad cyffredinol y rhaglen (darpariaeth lefel 5 a 6 ar gyfer rhaglenni Baglor fel arfer) os yw’r brifysgol yn credu bod hynny’n briodol  
 
(xi)  cymryd rhan yn ôl yr angen mewn adolygiadau o benderfyniadau am ddyfarniadau myfyrwyr unigol; 

(xii) adrodd i’r Brifysgol ar effeithiolrwydd yr asesiadau ac unrhyw wersi i’w dysgu ohonynt;
 
(xiii) adrodd ar a yw’r safonau a osodir yn briodol ar gyfer y dyfarniad drwy gyfeirio at feincnodau pwnc cyhoeddedig yn y DU, fframwaith cymwysterau’r DU, manylebau’r rhaglen a/neu wybodaeth berthnasol arall; 
 
(xiv) adrodd i’r Brifysgol ar unrhyw faterion sy’n deillio o’r asesiadau sy’n peri pryder mawr ac yn peryglu safon dyfarniad/dyfarniadau’r Brifysgol; 
 
(xv) hysbysu’r Brifysgol am newidiadau mewn amgylchiadau a allai effeithio ar allu’r Arholwr Allanol i gyflawni ei rôl yn effeithiol ac yn ddiduedd; 
 
(xvi) mynychu sesiynau cynefino/hyfforddi yn ôl yr angen.  
 
Cyffredinol 
 
(i) Fel arfer, bydd arholwyr allanol ar gyfer dyfarniadau newydd Prifysgol Metropolitan Caerdydd yn dechrau ymwneud â’r rhaglen cyn iddi gyrraedd aeddfedrwydd, a bydd angen iddynt gyfrannu at ail flwyddyn y rhaglen fel arfer. 
 
(ii) Waeth a yw’n ddyfarniad Prifysgol Metropolitan Caerdydd neu’n ddyfarniad sefydliad arall, bydd adroddiadau arholwyr allanol yn nodi diffygion a/neu’n argymell gwelliannau fel sy’n briodol, at ddibenion gwella ansawdd. 
 
(iii) Os oes modd, bydd adroddiadau arholwyr allanol yn nodi’r safonau academaidd a gyflawnwyd gan y rhaglen a’i graddedigion o’i gymharu â safonau academaidd rhaglenni tebyg mewn mannau eraill yn y DU. 
 
(iv) Os oes tîm o arholwyr allanol yn gysylltiedig â rhaglen, bydd aelodau’r tîm yn defnyddio dull cyffredin a chyson o ystyried unrhyw argymhellion sydd wedi cael eu gwneud. 
 
(v) Yn dilyn trafodaeth, mae’n bosibl y gofynnir i arholwyr allanol gyflawni dyletswyddau eraill megis trafod a chymeradwyo addasiadau i raglenni. 
 
Adroddiadau Arholwyr Allanol 
 
6.1    Rhaid i Arholwyr Allanol baratoi adroddiad ar wahân ar gyfer pob rhaglen y maent yn gyfrifol amdani o leiaf unwaith y flwyddyn. Bydd adroddiadau o’r fath yn cael eu cyflwyno mewn templed safonol yn unol â gofynion y Brifysgol a byddant yn cael eu cyflwyno i’r Gyfarwyddiaeth Gwella Ansawdd. Nid yw adroddiadau Arholwyr Allanol yn ddarostyngedig i gyfrinachedd fel arfer, felly ni ddylent gynnwys enwau myfyrwyr. Bydd copïau o adroddiadau arholwyr allanol yn cael eu hanfon i’r Gyfarwyddiaeth Gwella Ansawdd. Yna bydd copïau yn cael eu hanfon at y Rheolwr Gweithrediadau Ansawdd a fydd yn nodi unrhyw faterion a godwyd gan yr arholwr allanol, ac yn rhoi gwybod amdanynt i Ddirprwy Ddeon/Deon Cyswllt yr Ysgol sy’n gyfrifol am y rhaglen. 
 
6.2   Bydd Dirprwy Ddeon/Deon Cyswllt yr Ysgol yn sicrhau bod materion o’r fath yn cael eu trafod a bod camau yn cael eu cymryd/eu cynnig ar lefel Pwyllgor y Rhaglen. Bydd trafodaeth a chamau gweithredu o’r fath i’w gweld yn Adroddiad cysylltiedig Cynllun Gwella’r Rhaglen. 
 
6.3   Bydd Cyfarwyddwyr Rhaglenni yn ymateb yn ysgrifenedig i Arholwyr Allanol mewn perthynas ag unrhyw faterion a godwyd sy’n gofyn am gamau gweithredu, fel yr uchod, gan nodi pa fesurau sydd wedi’u cyflwyno/sy’n mynd i gael eu cyflwyno (ac wedi hynny monitro effeithiau mesurau o’r fath yn ôl yr angen). Mewn achosion lle nad yw Pwyllgor y Rhaglen yn derbyn argymhelliad neu awgrym arholwr allanol yn dilyn archwiliad trylwyr o’r argymhelliad neu’r awgrym, bydd yr arholwr allanol yn cael gwybod am y rhesymau clir dros beidio â’i dderbyn. Bydd copi o’r ohebiaeth hon yn cael ei anfon at y Rheolwr Gweithrediadau Ansawdd. Bydd copi yn cael ei gyflwyno hefyd i’r Gyfarwyddiaeth Gwella Ansawdd. 
 
Rhaid i’r weithdrefn ar gyfer ymateb i adroddiadau arholwyr allanol gael ei chynnwys yn glir yng nghalendr gweithgareddau ysgolion, fel a ganlyn. 
 
· Mae Timau Rhaglenni yn creu cynllun gweithredu mewn ymateb i faterion sy’n codi mewn adroddiadau arholwyr allanol. 
 
· Mae Cyfarwyddwyr Rhaglenni yn ymateb yn uniongyrchol i’r Arholwr/Arholwyr Allanol, fel arfer erbyn cyfarfod cyntaf Pwyllgor Dysgu ac Addysgu’r Ysgol ar ôl cyfarfod y bwrdd arholi, gan ddarparu copi o’r ffurflen ymateb wedi’i chwblhau i’r Dirprwy Ddeon/Deon Cyswllt a’r Gyfarwyddiaeth Gwella Ansawdd at ddibenion monitro ansawdd a chamau gweithredu. 
 
· Mae’r Gyfarwyddiaeth Gwella Ansawdd yn darparu adroddiad trosolwg blynyddol ar adroddiadau arholwyr allanol i’r Pwyllgor Ansawdd a Safonau Academaidd. 
 
6.4   Os yw Arholwr Allanol (mewn achosion eithriadol) yn dymuno codi materion o bwysigrwydd a/neu sensitifrwydd penodol ac yn teimlo nad yw’n briodol defnyddio mecanweithiau adrodd arferol i’w codi, mae’n gallu codi materion o’r fath yn ysgrifenedig gyda’r Is-Ganghellor. 
 
Gwybodaeth sy’n cael ei darparu i arholwyr allanol 
 
7.1   Bydd y Gyfarwyddiaeth Gwella Ansawdd yn darparu’r wybodaeth ganlynol i Arholwyr Allanol sydd newydd gael eu penodi: 
 
· llythyr penodi sy’n nodi telerau’r penodiad, ynghyd â dogfen sy’n cynnwys ffeithiau a disgwyliadau allweddol y rôl; 
· darnau perthnasol o Lawlyfr Academaidd cyfredol y Brifysgol; 
· gwybodaeth am dalu ffioedd a threuliau; 
· copi/copïau o’r ffurflen adrodd briodol; 
· ar gyfer Arholwyr Allanol newydd sydd wedi’u penodi i raglenni presennol, copi o adroddiad terfynol yr Arholwr Allanol blaenorol. 
7.2   Yn ogystal, bydd yr Ysgol yn darparu gwybodaeth yn ymwneud â’r rhaglen i arholwyr allanol gan gynnwys copïau o’r canlynol:- 
 
· dogfen y rhaglen a manyleb y rhaglen; 
· gwybodaeth berthnasol sy’n dod o’r llawlyfr myfyrwyr; 
· llawlyfr lleoliadau (lle bo hynny’n briodol); 
· llawlyfr traethodau hir (lle bo hynny’n briodol); 
· unrhyw wybodaeth briodol am feincnodau; 
· gofynion cyrff proffesiynol/statudol cysylltiedig; 
· ar gyfer rhaglenni cydweithredol, natur y cydweithredu; 
· gwybodaeth briodol yn ymwneud ag ymwybyddiaeth y rhaglen o Strategaeth Ymgysylltu â Myfyrwyr gyfredol Prifysgol Metropolitan Caerdydd. 
 
7.3 Mae gwybodaeth arall sy’n ddefnyddiol i arholwr yn cynnwys y canlynol: 
 
· y cynllun gwella rhaglen; 
· adroddiad dilysu neu’r adroddiad adolygu diweddaraf; 
· adroddiadau gan gyrff allanol fel y bo’n briodol. 
 
7.4   Bydd arholwyr allanol yn derbyn unrhyw wybodaeth sydd ei hangen arnynt i sicrhau bod safonau academaidd y rhaglen yn cael eu cynnal, gan gyfeirio’n benodol at y rhannau o’r rhaglen sy’n cyfrannu at ddosbarth y dyfarniad terfynol. Bydd Cyfarwyddwyr Rhaglenni
yn sicrhau bod y wybodaeth y cytunwyd arni â’r arholwr allanol yn cael ei darparu iddo. Bydd enghreifftiau’n cynnwys y canlynol (yn amodol ar natur y rhaglen asesu):- 
 
· fersiynau drafft o bapurau arholiad ffurfiol ym maes yr arholwr allanol 
· enghreifftiau o bapurau arholiad sydd wedi’u marcio 
· enghreifftiau o ymarferion asesu 
· traethodau hir a darnau mawr eraill o waith. 
 
7.5   Bydd yr arholwr allanol a Chyfarwyddwr y Rhaglen yn cytuno ar y fethodoleg ar gyfer dewis darnau o waith. 
 
Terfynu Cyfnod Arholwr Allanol yn Gynnar 
 
8.1   Os oes arwyddion amlwg nad yw arholwr allanol yn cyflawni ei ddyletswyddau arholi er boddhad y Brifysgol, bydd y Brifysgol yn cymryd camau unioni hyd at ac yn cynnwys terfynu cyfnod yr arholwr allanol yn gynnar. 
 
8.2   Mae perfformiad anfoddhaol yn cynnwys peidio â mynychu Byrddau Arholi lle mae presenoldeb yn ofynnol heb wneud trefniadau amgen y cytunwyd arnynt, a pheidio â darparu adroddiadau arholwyr, neu ddarparu adroddiadau annigonol. 
 
8.3   Mewn achosion o berfformiad anfoddhaol, bydd y Cyfarwyddwr Gwella Dysgu yn rhoi gwybod i’r Arholwr Allanol ac yn gofyn iddo gywiro’r diffygion a nodwyd. 
 
[bookmark: cysill]8.4   Ar ôl y camau uchod, os yw perfformiad anfoddhaol yn parhau, gall y Cyfarwyddwr Gwella Dysgu derfynu cyfnod yr Arholwr Allanol trwy roi rhybudd ysgrifenedig ffurfiol iddo. 

